C 51/40
EL
Επίσημη Εφημερίδα της Ευρωπαϊκής Ένωσης
31.1.2022
Προσφυγή της 9ης Δεκεμβρίου 2021 — OC κατά ΕΥΕΔ (Υπόθεση T-770/21) (2022/C 51/53) Γλώσσα διαδικασίας: η γαλλική Διάδικοι Προσφεύγουσα: OC (εκπρόσωποι: L. Levi και N. Flandin, δικηγόροι) Καθής: Ευρωπαϊκή Υπηρεσία Εξωτερικής Δράσης (ΕΥΕΔ)
Αιτήματα Η προσφεύγουσα ζητεί από το Γενικό Δικαστήριο: — να κρίνει την παρούσα προσφυγή παραδεκτή και βάσιμη· κατά συνέπεια — να ακυρώσει την απόφαση της 10ης Σεπτεμβρίου 2020, η οποία της κοινοποιήθηκε στις 11 Φεβρουαρίου 2021 και με την οποία η αρμόδια για τους διορισμούς αρχή απέρριψε το αίτημα αρωγής που υπέβαλε η προσφεύγουσα δυνάμει του άρθρου 24 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης· — εφόσον κριθεί αναγκαίο, να ακυρώσει την απόφαση της αρμόδιας για τους διορισμούς αρχής της 31ης Αυγούστου 2021 με την οποία απορρίφθηκε η διοικητική ένσταση της προσφεύγουσας της 6ης Μαΐου 2021 κατά της αποφάσεως της 10ης Σεπτεμβρίου 2021· — να καταδικάσει την καθής στο σύνολο των δικαστικών εξόδων.
Λόγοι ακυρώσεως και κύρια επιχειρήματα Προς στήριξη της προσφυγής η προσφεύγουσα προβάλλει τέσσερις λόγους. 1.
Με τον πρώτο λόγο προβάλλεται παράβαση της υποχρεώσεως αιτιολογήσεως και προσβολή του δικαιώματος ακροάσεως. 2.
Με τον δεύτερο λόγο προβάλλεται παράβαση της διαδικασίας και των κανόνων κατανομής αρμοδιοτήτων.
Συναφώς, η προσφεύγουσα ισχυρίζεται ότι η απόφαση περί κινήσεως διοικητικής έρευνας θα έπρεπε να είχε ληφθεί από τη γενική γραμματέα της ΕΥΕΔ. 3.
Με τον τρίτο λόγο προβάλλονται πρόδηλα σφάλματα εκτιμήσεως στα οποία φέρεται να υπέπεσε η ΕΥΕΔ κατά τον ορισμό της έννοιας της ηθικής παρενοχλήσεως και παράβαση του άρθρου 12α του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης. 4.
Με τον τέταρτο λόγο προβάλλεται παράβαση του καθήκοντος μέριμνας.
Προσφυγή της 14ης Δεκεμβρίου 2021 — Trend Glass κατά EUIPO (ECO STORAGE) (Υπόθεση T-777/21) (2022/C 51/54) Γλώσσα διαδικασίας: η πολωνική Διάδικοι Προσφεύγουσα: Trend Glass sp. z o.o.
(Radom, Πολωνία) (εκπρόσωπος: J. Gwiazdowska, radca prawny) Καθού: Γραφείο Διανοητικής Ιδιοκτησίας της Ευρωπαϊκής Ένωσης (EUIPO)